Diari Oficial de la Generalitat Valenciana


Sumari del DOGV 6205, del 12-02-2010 (2010/1096)

ACORD de la Comissió Territorial d'Urbanisme de Castelló, de data 27 de novembre de 2009, relatiu a la modificació puntual número 4 del Pla General d'Onda.
-----------------------------------------------------------------------------------------------------------------------------------------------------------

### Dades del document

Número de DOGV
:   6205

Data del DOGV
:   12-02-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/1096


Data del document
:   27-11-2009

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Acord

Descriptors 

:   * Onda
    * pla d'urbanisme

ACORD de la Comissió Territorial d'Urbanisme de Castelló, de data 27 de novembre de 2009, relatiu a la modificació puntual número 4 del Pla General d'Onda. [2010/1096]  
Vist l'expedient de referència i de conformitat amb els següents  
Antecedents  
Primer. A instàncies de la mercantil El Barco, SL l'Ajuntament d'Onda, en sessió de 30 de juny de 2008, va acordar exposar al públic aquesta modificació puntual, la qual cosa es va dur a terme mitjançant anuncis publicats en el Diari Oficial de la Comunitat Valenciana, de 18 d'agost de 2008 i en el periòdic Mediterráneo de Castelló, de 8 de juliol de 2008. Conclòs el període d'informació al públic, durant el qual no es van formular reclamacions, el Ple de l'Ajuntament va aprovar provisionalment la modificació en sessió de 27 d'octubre de 2008.  
Per escrit de 14 de novembre de 2008 el Servei Territorial d'Urbanisme de Castelló va sol·licitar de l'Ajuntament que completara la documentació. L'Ajuntament va contestar parcialment a aquest escrit per ofici registrat el 29 de gener de 2009.  
Segon. La Comissió Territorial d'Urbanisme de Castelló, en sessió de 25 de febrer de 2009, va adoptar l'acord següent:  
«Suspendre l'aprovació definitiva de la modificació puntual núm. 4 del Pla general d'Onda denominada El Barco, fins que no es presente la justificació de la suficiència de recursos hídrics, s'hi justifique que l'edificabilitat i la reserva de sòl dotacional compleixen els estàndards exigits per la LUV i el ROGTU, això en els termes de la consideració tercera de l'informe, i es preveja la reserva d'habitatge protegit, en els termes assenyala la consideració quarta».  
Tercer. El Ple de l'Ajuntament d'Onda, en sessió de 31 d'agost de 2009, va aprovar un document d'esmena de la modificació amb l'objecte de corregir les qüestions assenyalades en l'anterior acord de la Comissió Territorial d'Urbanisme. La documentació es va remetre al Servei Territorial d'Urbanisme el 15 de setembre de 2009.  
Per escrit de 17 de setembre de 2009 el Servei Territorial d'Urbanisme de Castelló va sol·licitar informe de la Confederació Hidrogràfica del Xúquer.  
El 22 d'octubre de 2009 la Confederació Hidrogràfica del Xúquer emet un informe favorable.  
Quart. El document consta de memòria informativa, memòria justificativa, plànols d'informació i plànols d'ordenació  
Cinqué. L'objecte de la modificació consisteix a canviar la qualificació urbanística d'un àmbit de sòl urbà industrial la superfície del qual és de 23.327 m² a la zona que es denomina en el projecte El Barco. L'ordenació d'aquest àmbit es remet a un posterior Pla de reforma interior. La fitxa que s'estableix per a aquest sector conté les dades següents:  
  
En la memòria es justifica el canvi de qualificació per la necessitat de descongestionar una zona industrial que cohabita amb la residencial.  
En la fitxa d'aquest sector s'estableix que el Pla de reforma interior ha d'establir una reserva d'almenys el 30% del sostre edificable destinat a habitatge protegit. De la mateixa manera s'estableix que, a més de les reserves de sòl dotacional que figuren en la fitxa, els estàndards urbanístics del Pla de reforma interior s'han d'ajustar al que preveuen l'article 63 de la Llei urbanística valenciana i els articles 141, 166.5 i 208.8 del Reglament d'ordenació i gestió territorial i urbanística.  
Sisé. El 22 d'octubre de 2009 la Confederació Hidrogràfica del Xúquer emet un informe favorable.  
Fonaments de dret  
Primer. Aquesta modificació puntual del Pla general d'Onda s'ha tramitat després de l'entrada en vigor de la Llei 16/2005, de 30 de desembre, urbanística valenciana (d'ara endavant LUV), per la qual cosa li és ja aplicable la nova llei.  
Segon. La documentació aprovada per l'Ajuntament el 31 d'agost de 2009 ha incorporat una justificació expressa de la suficiència de recursos hídrics per a satisfer el possible increment de la demanda d'aigua que pot implicar aquesta modificació.  
L'aprovació d'aquest Pla parcial exigeix verificar el compliment del que estableix l'article 25.4 del Text refós de la llei d'aigües, aprovat pel Reial decret legislatiu 1/2001, d'1 de juliol, precepte redactat per la disposició final primera de la Llei 11/2005, de 22 de juny, (d'ara endavant Llei d'aigües) i en l'article 19.2 de la LOTPP, això en relació amb la justificació de la suficiència de recursos hídrics.  
Tal com la Comissió Territorial d'Urbanisme de Castelló assenyala de manera reiterada en els seus acords «una ordenació sostenible del territori ha d'estar supeditada a la disponibilitat de l'aigua, de manera que l'aprovació de nous desenvolupaments urbanístics exigeix la verificació prèvia de l'existència de recursos hídrics suficients». Per això, la Comissió Territorial d'Urbanisme només atorga l'aprovació definitiva d'aquells instruments de planejament que incrementen la demanda d'aigua si hi ha garantia de disponibilitat de recursos hídrics suficients.   
El 22 d'octubre de 2009 la Confederació Hidrogràfica del Xúquer emet un informe favorable tant a la possible afecció al domini públic hidràulic i les zones de servitud, com a la disponibilitat de recursos hídrics. En relació amb els recursos hídrics, en l'informe s'indica el següent:  
«Segons la documentació aportada, el consum actual estimat del sector industrial El Barco, puja a 9.331 m³/any. D'altra banda, atés que al futur sector residencial El Barco es pretenen executar 406 habitatges que albergaran 852 habitants, la demanda se situarà en 87.116 m³/any. Els cabals de subministrament amb destinació a abastiment provindran de la xarxa municipal d'Onda (Castelló). EL consum actual com a sòl industrial se situa en 9.331 m³/any, per la qual cosa l'increment de les necessitats hídriques se situa entorn de 77.800 m³/any.  
Analitzats els antecedents que consten en aquest organisme de conca, el volum de demanda anual previst pel planejament, com a suma de la demanda del nucli urbà i industrial actual i la demanda dels sectors detallats en sòl urbà se situa entorn de 2,9 hm³/any, i els drets que el municipi d'Onda posseeix reconeguts pugen a 3 hm³/any.  
Del que s'ha exposat es conclou que la demanda que generarà el sector proposat pot ser atesa des de l'origen proposat».  
Per tant, ha quedat esmenada aquesta qüestió.  
Tercer. L'acord de suspensió de la Comissió Territorial d'Urbanisme de 25 de febrer de 2009 va assenyalar que el projecte de modificació no havia justificat que l'edificabilitat prevista per al Pla de reforma interior i el sòl dotacional que aquest ha de reservar compleixen els estàndards legals exigibles. Aquesta justificació ha de tenir en compte el que disposen els preceptes següents:  
- L'article 70.2 de la LUV, segons el qual en aquests casos d'operacions de reforma interior els estàndards legals previstos en l'article 63 d'aquesta llei per al sòl urbanitzable «seran aplicables en la mesura que resulten compatibles amb el grau de consolidació existent».  
- L'article 166.5 del Reglament d'ordenació i gestió territorial i urbanística (ROGTU), segons el qual, i en el cas d'operacions de reforma interior en sòl urbà «s'han de complir els estàndards mínims de sòl dotacional públic de forma global, i es pot optar per assignar les qualificacions concretes d'ús zona verda, equipament, etc., en funció de les necessitats de l'àrea i de les condicions geomètriques de la trama urbana».  
- L'article 141 del ROGTU, que es dedica específicament a les modificacions de planejament per les quals una zona d'ordenació d'ús dominant dotacional privat passa a tenir un ús dominant de caràcter residencial.  
- I la segona frase de l'apartat 8 de l'article 208 del ROGTU, segons la qual en les operacions de reforma interior les reserves de sòl dotacional s'han d'aplicar «en la mesura que siguen compatibles amb el grau de consolidació existent, i s'han de mantenir o incrementar-se els estàndards resultants, si és procedent, de l'àrea d'anàlisi definida en aquest reglament».  
En els casos d'operacions de reforma interior en sòl urbà que suposen la modificació d'una zona d'ordenació d'ús dominant industrial, terciari o dotacional privat, per a atribuir-se un ús dominant de caràcter residencial, no sols és aplicable l'article 141 del ROGTU, sinó que també ho són, de forma conjunta i sistemàtica, la resta de preceptes legals i reglamentaris citats.  
El projecte de modificació aprovat pel Ple de l'Ajuntament d'Onda el 31 d'agost de 2009 ha esmenat aquesta qüestió. D'una banda, s'ha justificat detalladament que l'edificabilitat residencial i terciària atribuïdes no superen les ja previstes en l'àrea d'estudi del seu entorn. I quant a la reserva de dotacions, en la fitxa del sector s'ha establit expressament que el Pla de reforma interior ha d'establir les reserves de sòl dotacional resultants de l'aplicació dels preceptes del ROGTU que abans s'han citat.  
L'índex d'edificabilitat previst (1,74 m²sostre/m²sòl d'ús residencial i 0,54 de terciari) s'ha calculat de conformitat amb les regles i el procediment de càlcul previstos en la lletra c de l'article 141 del ROGTU. Ha de destacar-se que en aquest cas les limitacions a l'edificabilitat aplicables són les que resulten de l'article 141 del ROGTU, sense que s'apliquen les limitacions assenyalades en els apartats 1 i 2 de l'article 205 del ROGTU, tal com expressament s'estableix en l'article 205.3 del ROGTU.  
Per tant, també en aquest punt és possible atorgar l'aprovació definitiva d'aquesta modificació puntual.  
Quart. L'apartat 5 de la disposició addicional sisena de la LUV, segons la redacció donada per l'article 7 del Decret llei 1/2008, de 27 de juny, estableix el següent:  
«Els instruments de planejament que comporten una modificació de l'ordenació estructural amb augment de l'edificabilitat residencial prevista en el Pla general han d'establir una reserva d'habitatge protegit addicional respecte a l'esmentat increment, llevat que concórrega la circumstància prevista en el paràgraf segon de l'apartat 3 d'aquest article.  
En el cas que la modificació preveja la implantació de la reserva en sectors diferents del que constitueix el seu objecte, ha de desenvolupar prèviament o simultàniament el sector que alberga la reserva addicional d'habitatge subjecte a règims de protecció pública.  
Els plans de reforma interior en sòl urbà que comporten la delimitació d'un sector no previst en el planejament general i que no incrementen l'edificabilitat residencial de l'àmbit no han d'establir reserva addicional d'habitatge subjecte a règims de protecció pública».  
En el cas que ens ocupa ens trobem davant d'una modificació de l'ordenació d'estructura que augmenta l'edificabilitat residencial, per la qual cosa és exigible la reserva d'habitatge protegit previst en l'esmentada disposició addicional. D'acord amb la disposició transitòria tercera del Decret llei 1/2008, aquesta reserva seria del 30% de l'edificabilitat residencial prevista en el Pla de reforma interior.  
El projecte de modificació aprovat provisionalment pel Ple de l'Ajuntament d'Onda el 31 d'agost de 2009 ha establit expressament en la fitxa que el Pla de reforma interior que ha d'aprovar-se ha de contenir una reserva d'habitatge protegit equivalent al 30% de l'edificabilitat residencial.  
Cinqué. Ja que s'han esmenat totes les qüestions que es van assenyalar en l'acord de la Comissió Territorial d'Urbanisme de 25 de febrer de 2009, s'aprova definitivament aquesta modificació puntual.  
En tot cas, es recorda que segons el que resulta del que estableix el Reglament de paisatge de la Comunitat Valenciana, aprovat pel Decret 120/2006, d'11 d'agost, l'aprovació del Pla de reforma interior previst en aquesta modificació ha d'incorporar el corresponent instrument de paisatge, que ha de tenir la tramitació prevista en l'esmentat reglament.   
Sisé. La Comissió Territorial d'Urbanisme, a proposta del director general d'Urbanisme, és l'òrgan competent per a resoldre sobre l'aprovació definitiva dels plans generals -i de les seues modificacions- de municipis de menys de 50.000 habitants, de conformitat amb el que disposa el 10.a) del Reglament dels òrgans territorials i urbanístics de la Generalitat, aprovat per Decret 162/2007, de 21 de setembre.  
En virtut de tot el que antecedeix, la Comissió Territorial d'Urbanisme de Castelló acorda:  
Aprovar definitivament la modificació puntual núm. 4 del Pla general d'Onda denominada El Barco.  
Contra l'instrument de planejament aprovat pot interposar-se recurs contenciós administratiu davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació, de conformitat amb el que preveu l'article 46.1 de la Llei 29/1998, de 13 de juliol, reguladora de la jurisdicció contenciosa administrativa.  
Tot això sense perjudici que es puga exercir qualsevol altre recurs o acció que considere oportú.  
Castelló de la Plana, 27 de novembre de 2009.- El secretari de la Comissió Territorial d'Urbanisme: Fernando Renau Faubell.